# A sajátos nevelési igényű tanulókra vonatkozó sajátos kiegészítések

Tartalomjegyzék

[A sajátos nevelési igényű tanulókra vonatkozó sajátos kiegészítések 1](#_Toc145587796)

[1. Célok 2](#_Toc145587797)

[2. Helyzetfeltárás 2](#_Toc145587798)

[3. A sajátos nevelési igényű tanulók nevelési szempontú jellemzői 3](#_Toc145587799)

[4. A fejlesztés célja és feladata a pedagógiai szakaszokban 3](#_Toc145587800)

[4.1 Első pedagógiai szakasz (1-4.évfolyam) 3](#_Toc145587801)

[4.2 Második pedagógiai szakasz (5-6.évfolyam) 5](#_Toc145587802)

[4.3 Harmadik pedagógiai szakasz (7-8.évfolyam) 5](#_Toc145587803)

# 1. Célok

* képességfejlesztés egyéni és kiscsoportos formában,
* differenciált, a szükségletekhez igazodó segítségnyújtás a képességek fejlesztése során,
* a hiányosan működő képességek korrekciója valamennyi területen és osztályban,
* az eredményes társadalmi beilleszkedés feltételeinek megteremtése,
* a személyiség gazdagítása önelfogadással, a mások és a „másság” elfogadásával, a toleráns magatartással.

Mindezekhez olyan iskolai légkört teremtünk, amelyben a felnőtt és a gyermek jól érzi magát, ahol az emberi, a társas kapcsolatok a kölcsönös tiszteleten alapulnak, ahol minden tanuló teljes értékű emberként élheti meg önmagát, a különösséget, a másságot is elfogadva. A sajátos elvek, célok és tartalmak, de a szervezeti keretek is a sajátos nevelési igényű tanulók eredményes nevelhetőségét szolgálják.

# 2. Helyzetfeltárás

A tanulók jelentős része a társadalom perifériáján élő, hátrányos helyzetű családból érkezik. Ezek a családok általában előnytelen helyzetben vannak, mert megváltozott társadalmi helyzetükben a piacgazdasághoz nem tudnak alkalmazkodni. Közülük többen tartoznak a munkanélküli szegények közé, vagy a létminimum határán élő emberek táborába.

A tanulók egy része a cigány etnikumhoz tartozik. Megítélésünk szerint már gyermekkorban kell elkezdeni, hogy megváltoztatott életmódjukkal, hasznos munkájukkal alkalmasak legyenek a munkaerőpiacon megjelenni és megélni.

A tanulóink iskolai fejlesztésénél figyelembe vesszük a tanulási nehézségeket, sajátos nevelési szükségleteket, amelyek kielégítéséhez határozzuk meg a célokat, a fejlesztési tartalmakat és eljárásokat.

Az egyéniesített nevelés – differenciált tartalmakban, módszerekben – a tanórákon, a kiscsoportban, az egyéni fejlesztő órákon valósul meg.

A sajátos nevelési igényű tanulók adottságai között sok a nevelés szempontjából kedvezőtlen elem. Ennek okán az átlagos nevelés náluk nem hoz kellő eredményt, csak a szükséglethez igazított gyógypedagógiai megsegítés, amely figyelembe veszi a testi, lelki állapotokban rejlő nevelést nehezítő tényezőket és az életkori sajátosságokat.

Az enyhe fokban értelmi fogyatékos tanuló sajátos személyiségfejlődése a fejlődést meghatározó biológiai, pszichológiai és környezeti okokra vezethető vissza, amelynek megléte az átlagos nevelés eredménytelenségéhez vezet. A tanulók személyiségének szabad kibontakozásában a nevelési szükséglethez igazított egyéni megsegítés meghatározó szereppel bír. Optimális fejlesztésük megkívánja, hogy a sérült funkció részleges vagy teljes helyreállítása mellett olyan többletszolgáltatásokat nyújtson az iskola, amelyekkel a neveltetésükből, helyzetükből, állapotukból eredő hiányok részben, vagy teljesen megszüntethetők.

# 3. A sajátos nevelési igényű tanulók nevelési szempontú jellemzői

A kognitív funkciók hiányos működése megmutatkozik a felfogás szintjén, amely a hiányos észlelésből, a mennyiségi, minőségi adatok összegyűjtésének zavaraiból, a szókincs hiányosságából, a tájékozódás sérüléséből, az információk hibás értelmezéséből adódhat. A feldolgozás szintjén kiemelkedő a probléma felismerésének hiánya, az összehasonlítás nehézsége, a valóság felszínes megragadása, a differenciálás képességének zavara. A teljesítményt akadályozó okok között említendő a kommunikáció problémaköre, a kapcsolatfelvétel és –fenntartás hiánya, a vizuális közvetítés és értelmezés nehézsége, a leblokkolás, a merevség, az analógiák alkalmazásának zavara.

A mozgás, a finommozgás és koordináció elégtelenségéből származó hátrányok jelentősen befolyásolják az alapvető kultúrtechnikák elsajátítását – a vizuális kifejezésformák, a vizuális észlelés minőségét, az olvasás-írás jelrendszerének tanulását, a finommozgás vezérlését, annak ütemét, irányát, ritmusát, intenzitását. A szociális alkalmazkodás zavara az együttműködésben, a kapcsolatépítésben, a kapcsolatfenntartásban jelentkezik, és a környezet, a pedagógiai színtér normáinak, szabályainak elsajátítását nehezíti. A gyarapodó konfliktusok további másodlagos tüneteket eredményezhetnek.

A feladat kettős:

* a halmozottan hátrányos helyzetű tanulók felzárkóztatása, képzése, az ebből fakadó hátrányok felszámolása,
* a cigány etnikumhoz tartozó gyerekek képzésének, beilleszkedésének segítése, általános iskolai tanulmányaik befejezése, szakmai tanulmányok folytatására való alkalmassá tétele, beiskolázásuk elősegítése.

# 4. A fejlesztés célja és feladata a pedagógiai szakaszokban

### 4.1 Első pedagógiai szakasz (1-4.évfolyam)

A habilitáció, rehabilitáció kiemelt célja a megismerő képesség, az emlékezet, a figyelem fejlesztése az észlelés-képalkotás folyamatain keresztül, a cselekvésszabályozás belső feltételeinek folyamatos kialakítása, fejlesztése, a beszéd formai és tartalmi oldalának megerősítése.

Gondolkodási képességek fejlesztése: fejlesztési feladat a pontos érzékelés kialakítása: tárgyak, személyek, jelenségek felismerése, megnevezése, felsorolása;

Összehasonlítás: tárgyak, tárgyképek tulajdonság szerinti összehasonlítása (szín, alak-forma, nagyság, mozgás, mennyiség) a feltárt lényeges tulajdonság alapján a hasonló és megkülönböztető jegyek több szempontú összehasonlítása, stb.;

Differenciálás: tárgyak, személyek, jelenségek, mennyiségek csoportosítása a jellemzők alapján, a jellemző jegyek említésével, megkülönböztetés a minőség és mennyiség alapján, rendezés pl. nagyság, szín, színárnyalat, mozgás szerint.

Emlékezet: A gondolkodási funkciók fejlesztése nem nélkülözheti az emlékezet, a figyelem, a koncentráció folyamatos fejlesztését. Az emlékezet személyek, tárgyak, szimbólumok megjegyzése, felsorolása, egymásutánisága, cselekedetekre, cselekvésre, történésre; visszaemlékezés, tárgyakhoz, személyekhez kapcsolódó tevékenység felidézése, stb.

Figyelem: egyszerű, majd bonyolultabb utasítások végrehajtása, meghatározott cselekvés végrehajtása egymás után, összpontosítás a feladatra, céltudatos feladatvégzés, próbálgatás, önellenőrzés.

A motoros képességek fejlesztésének célja és feladata a testvázlat kiépítése, a különböző testhelyzetek tudatos érzékelése, változtatása, a testrészek mozgatása különböző testhelyzetekben, a saját testhez viszonyított irány és térbeli helyzet felismerése, stb.

Finommozgás fejlesztése, vizuo–motoros koordináció kialakítása; nagymozgások lendületes végzése, egyensúlygyakorlatok, ügyességi gyakorlatok, stb.

Mozgás – kivitelezés – tempó, erősség, ritmus szerint.

Tér- és időbeli tájékozódási képesség alakítása. Térbeli hely és helyzet felismerése, megnevezése – fent-lent, elől – hátul – középen, stb. Térbeli helyzetek megfogalmazása, relációs szókincs fejlesztése.

Időbeli tájékozódás: történésekre, cselekvésekre visszaemlékezni – időpont (mikor?), időköz (mettől meddig?), az idő ritmusa, a természet ritmusa, ritmikusan ismétlődő állapotok megfigyelése, stb.

Kommunikációs képességek fejlesztése: A beszédindíték, a beszédkedv fokozása, ösztönzés a kommunikációra. A beszéd technikai részének fejlesztése beszédmintával, gyakorlatokkal, mint: a tagolt beszéd, a helyes légzés, a toldalékok pontos, tiszta ejtése, a szünettartás. A fonematikus hallás fejlesztése a beszédhelyzethez alkalmazkodó hangerő, hanglejtés, beszédtempó és ritmus megtanításával, gyakorlásával. A szókincs gyarapítása, aktivizálása. A tanult ismeretkörhöz kapcsolódó szógyűjtés, a kifejezések, a fogalmak beépítése a tanuló aktív szókincsébe.

Az olvasás-írás tanulásában mutatkozó fejlődési lemaradások, nehézségek leküzdésének feladatai: az olvasás irányának gyakorlása, sortartás, sorváltás, magánhangzók differenciálása (időtartam, ajakállás, artikulációs mozgás szerint), mássalhangzók megkülönböztetése (zöngés, zöngétlen, betű – felismerési gyakorlatok, hanganalízis, összeolvasási gyakorlatok, stb.).

Írásmozgás fejlesztése: a ceruzafogás, görcsös, szaggatott, lassú írásmozgás korrekciója, írásmozgások egymásutánjai, mozdulatok gyakorlása, a fonetikus írás hibái, a hangok, betűk közötti asszociáció megerősítése, stb.

Szociális képességek fejlesztése. Pontos diagnózis kialakítása a viselkedés elemzése nyomán. Megfelelő kötődések, viszonyulások kialakítása, szabályok felismerése, értelmezése, betartása, a társas viselkedés formáinak ismerete, gyakorlása, önfegyelem kialakítása. A kulturális hátrányokból eredő viselkedési formák megváltoztatása.

### 4.2 Második pedagógiai szakasz (5-6.évfolyam)

Az első pedagógiai szakaszban felsorolt korrekciós területek és feladatok ismétlődnek, de tartalomban, mennyiségben követik a tanulók életkori sajátosságait, a tanulók fejlettségét, az elvárható tudást. A felsoroltakon túl a habilitáció, a rehabilitáció kiemelt területe és feladata a gondolkodási képességek, tanulási képességek, kommunikációs képességek fejlesztése.

Gondolkodási képességek fejlesztése:

Feladat: az újonnan szerzett és a már meglévő ismeretek közötti kapcsolat kialakítása, a lényeges – megegyező, eltérő – jegyek kiemelése, összehasonlítások, eltérések, különbségek megfogalmazása, differenciálása, a relációkban való gondolkodás.

A verbális szint megerősítése, gyakorlása feladatokon, műveleteken, feladat- és műveletrendszerekben (az általános, a különös, a fölé- és mellérendeltség, egyidejűség, a szempontváltás, a megfelelő gyűjtőfogalomba való besorolás, stb.).

Tanulási képességek fejlesztése:

Feladat: a szándékos tanulás, az önálló, a meghatározott célra irányuló tanulás kialakítása, önálló tanulási módszerek, technikák gyakorlása, az önellenőrzés formái, a koncentráció a tanulás idején, a kudarc, a nehézség leküzdése, újrakezdés, próbálgatás, ismétlés, stb.

Kommunikációs képességek fejlesztése:

Feladat: az összefüggő beszéd megerősítése, javítása sokféle kommunikációs helyzetben, valóságos nyelvi készségek kialakítása konkrét tanulási folyamatban, a nyelvi megnyilatkozások tartalmi-formai alakítása, gyakorlati információközlések szóban, írásban, szövegértelmezés az olvasottak alapján, szövegalkotás szóban, írásban, grammatikai gyakorlatok, a helyesírási hibák elemzése, okok feltárása (hiányos szabályismeret, a gyakorlás, az automatizáltság hiánya, beszédhiba következménye), az okokra irányuló fejlesztő feladatrendszert, stb.

### 4.3 Harmadik pedagógiai szakasz (7-8.évfolyam)

A korrektív célú fejlesztés a megelőző évekre alapozva folytatódik. A fejlesztésnek fokozottabban kell szolgálni a harmonikus személyiség alakítását, az önfegyelmet, a tudatos magatartást, a céltudatos feladat- és munkavégzést.

A társadalmi beilleszkedés érdekében elsődleges feladat a társas kapcsolatok fejlesztése, a konfliktuskerülő és feloldó magatartás erősítése, felkészítés a családi szerepekre, az önálló életvezetésre. A szabályok, normák elfogadása is hozzátartozik a korrektív célú fejlesztéshez. A kognitív képességek fejlesztésében a verbális szint megerősítése kerül előtérbe, a műveletek, feladatmegoldások menetének értelmezése, a szabályok alkalmazása analóg feladatokra, ok-okozati összefüggések keresése, a rendszerezési, a kommunikációs képesség fejlesztése, a történelmi időben való tájékozódó képesség megerősítése. Törekvés a kulturális, szociális hátrányok felszámolására, a kortárscsoportba történő visszavezetésre, beilleszkedésre.